**Μελέτη περίπτωσης**

Μια ομάδα εργασίας που υπάγεται στη Διεύθυνση Έρευνας και Ανάπτυξης μιας πολυεθνικής εταιρίας υψηλής τεχνολογίας με έδρα τη Βοστώνη ετοιμάζει κάτω από άκρα μυστικότητα ένα νέο προϊόν. Γίνεται γνωστό ότι μέρος των σχεδίων του προϊόντος εντοπίστηκαν στα γραφεία του κύριου ανταγωνιστή της. Ο Jason, που ηγείται της ομάδας, μετά από σύντομη έρευνα καταλήγει στο συμπέρασμα ότι υπεύθυνος για τη διαρροή είναι ο Gabriel. Ο Gabriel είναι αφρικανικής καταγωγής και είναι νέος στην εταιρία. Είναι επίσης από τους λίγους στην εταιρία που δεν έχουν αποφοιτήσει από κάποιο πανεπιστήμιο της Ivy League. Ο Jason εξοργισμένος προέβη στην άμεση απόλυση του Gabriel. Εκμυστηρεύτηκε σε ένα συνάδελφο του: *«Ποτέ δεν συμπάθησα τον Gabriel. Ήταν εσωστρεφής και συνήθως αυτοί οι άνθρωποι είναι κρυψίνοι και μυστικοπαθείς. Ο προηγούμενος στη θέση του ήταν εξαιρετικός στην επίλυση προβλημάτων και πολύ δημιουργικός. Χαλάλι οι ώρες που διέθεσα για να τον εκπαιδεύσω».*

Λίγους μήνες αργότερα, μια δεύτερη διαρροή στοιχείων παρατηρήθηκε στην ομάδα. Στον Mark ανατέθηκε η διεξαγωγή σχετικής έρευνας. Αυτός εντόπισε τον εργαζόμενο που είχε δώσει πληροφορίες για τις εργασίες της ομάδας και τις δύο φορές. Τα στοιχεία εις βάρος του ήταν αδιάσειστα. Εμβάσματα στον τραπεζικό του λογαριασμό και ίχνη επικοινωνίας με τους ανταγωνιστές στον υπολογιστή του. Ο Jason ενημερώθηκε και προέβη στην απόλυσή του. Στο Mark είπε: *«Τι έχουν πάθει όλοι και διαρρέουν στοιχεία. Πρώτα ο Gabriel και τώρα αυτός. Μάλλον συνεργάζονταν».*

Ο Jason εξακολουθούσε να θεωρεί ένοχο τον Gabriel, παρόλα τα αδιαμφισβήτητα στοιχεία υπέρ της αθωότητάς του.

Ο Διευθυντής του Τομέα παρατήρησε ότι ο Mark που είναι χρόνια στην εταιρία και δεν είχε εκφράσει ποτέ κανένα παράπονο για συνάδελφο του, παραπονιόταν συχνά για τη συμπεριφορά του Jason. Μετά δε το περιστατικό με τον Gabriel είναι πιο επιθετικός στην κριτική του. Εκτός από εκείνον και κάποια άλλα μέλη της ομάδας εργασίας εκφράζουν την αγανάκτηση τους για τις πρακτικές που ακολουθεί ο Jason στην καθοδήγηση της ομάδας του.

**Ερωτήσεις**

1. Ποια σφάλματα αντίληψης πιστεύετε ότι έχουν επηρεάσει την κρίση του Jason σχετικά με το Gabriel;
2. Με βάση τη θεωρία της απόδοσης αιτίου, ο Διευθυντής Τομέα πιστεύετε ότι θα αποδώσει τη συμπεριφορά του Mark απέναντι στον Jason σε εσωτερικά ή εξωτερικά αίτια; Αιτιολογήστε την απάντησή σας.
3. Ο Jason εξαίρει τον προκάτοχο του Gabriel, αναφερόμενος σε δύο ήπιες δεξιότητες του, την ικανότητα του στη επίλυση προβλημάτων και τη δημιουργικότητά του. Ποια η διαφορά μεταξύ των σκληρών και ήπιων δεξιοτήτων; Πιστεύετε ότι οι ήπιες δεξιότητες έχουν σημαντική επίδραση στην σταδιοδρομία ενός εργαζόμενου;